**Saistošo noteikumu “Interešu izglītības programmu licencēšanas kārtība**

**Liepājas valstspilsētas pašvaldībā” paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saskaņā ar Pašvaldību likuma, kas stājās spēkā 2023. gada 1. janvārī, pārejas noteikumu 6. punktu, dome izvērtē uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un izdod jaunus saistošos noteikumus atbilstoši pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam, piemērojami uz likuma “Par pašvaldībām” normu pamata izdotie saistošie noteikumi, ciktāl tie nav pretrunā ar likumu.  Ņemot vērā, ka likums “Par pašvaldībām” ir zaudējis spēku, 2024. gada 1. jūlijā spēku zaudēs Liepājas pilsētas domes 2012. gada 12. aprīļa saistošie noteikumi Nr.11 “Interešu izglītības un pieaugušo neformālās izglītības programmu licencēšanas kārtība”, līdz ar to ir sagatavoti jauni saistošie noteikumi “Interešu izglītības programmu kārtība Liepājas valstspilsētas pašvaldībā” (turpmāk – saistošie noteikumi).  Saskaņā ar Izglītības likuma 47. panta trešo daļu juridiskām un fiziskām personām, kuras nav reģistrētas Izglītības iestāžu reģistrā, interešu izglītības programmu īstenošanai ir jāsaņem pašvaldībā licence. Izglītības likuma 17. panta trešās daļas 16. punkts noteic, ka pašvaldība izsniedz licences interešu izglītības un atļaujas neformālās izglītības programmu īstenošanai.  Kārtību, kādā pašvaldības izsniedz atļaujas neformālās izglītības programmas īstenošanā, nosaka Ministru kabineta 2023. gada 13. jūlija noteikumi Nr. 395 “Kārtība, kādā tiek izsniegtas atļaujas neformālās izglītības programmas īstenošanā” (turpmāk – Noteikumi Nr.395).  Liepājas valstspilsētas pašvaldības domes 2021. gada 16. decembra nolikuma Nr. 34 “Liepājas valstspilsētas pašvaldības Izglītības komisijas nolikums” 8.4. apakšpunkts nosaka, ka Liepājas valstspilsētas pašvaldības (turpmāk – pašvaldība) Izglītības komisijas (turpmāk arī – komisija) uzdevums ir izskatīt noteikumus un izsniegt interešu izglītības licences. Proti, komisija ir kompetentā institūcija, kas pašvaldības personā izsniedz licences interešu izglītības un atļaujas neformālās izglītības programmu īstenošanai.  Atļaujas neformālās izglītības programmu īstenošanai komisija izsniedz atbilstoši Noteikumu Nr.395 noteiktajai kārtībai. Savukārt interešu izglītības licenču izsniegšanas kārtība netiek reglamentēta ar ārējo normatīvo aktu.  Pašvaldību likuma 44. panta otrajā daļā noteikts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos un Ministru kabineta noteikumos paredzēto funkciju izpildes kārtību. Pašvaldību likuma 4. panta pirmās daļas 4. punkts cita starpā nosaka, ka pašvaldības funkcija ir gādāt par interešu izglītības pieejamību.  Izvērtējot uz likuma “Par pašvaldībām” pamata izdotos Liepājas pilsētas domes 2012. gada 12. aprīļa saistošos noteikumus Nr.11 “Interešu izglītības un pieaugušo neformālās izglītības programmu licencēšanas kārtība” (turpmāk – saistošie noteikumi Nr.11), tika atzīts, ka ir neieciešams izdot jaunus saistošos noteikumus, lai varētu nodrošināt pašvaldības autonomās funkcijas (gādāt par iedzīvotāju izglītību) izpildi un noteiktu kārtību kādā tiek izsniegtas un anulētas licences interešu izglītības programmas īstenošanai.  Ievērojot visu iepriekš minēto, ir izstrādāti jauni saistošie noteikumi “Interešu izglītības programmu licencēšanas kārtība  Liepājas valstspilsētas pašvaldībā” (turpmāk – saistošie noteikumi), kuri nosaka kārtību, kādā tiek izsniegtas un anulētas licences interešu izglītības programmas īstenošanai. |
| 1. Fiskālā ietekme uz pašvaldības budžetu | Komisijas locekļi atalgojumā saņem vidēji 330,91 eiro mēnesī. Gadā no pašvaldības budžeta šim mērķim provizoriski tiek novirzīti 3970,93 eiro. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Interešu izglītības nodrošināšana pašvaldībā ir bērna vai jaunieša iespēja attīstīt savu radošo potencionālu, lietderīgi pavadīt laiku un ir jaunas pieredzes un iemaņu avots. |
| 1. Ietekme uz administratīvajām procedūrām un to izmaksām | Juridiskās un fiziskās personas, kuras vēlas saņemt licenci vai atļauju, iesniegumus un tam pievienotos dokumentus Liepājas valstspilsētas pašvaldības Izglītības komisijai ir tiesīgas iesniegt vienā no šādiem veidiem – klātienē Liepājas Izglītības pārvaldē Peldu ielā 5, Liepājā, nosūtot pa pastu vai elektroniski. Licence un atļauja tiek sagatavota un nosūtīta uz e-pasta adresi, juridiskām personām uz e-adresi.  Saistošie noteikumi tiks publicēti oficiālajā izdevumā "Latvijas Vēstnesis" un tīmekļvietnē www.liepaja.lv, iepriekš nosūtot Vides aizsardzības un reģionālās attīstības ministrijai atzinuma sniegšanai. |
| 1. Ietekme uz pašvaldības funkcijām un cilvēkresursiem | Saistošie noteikumi izdoti, īstenojot Pašvaldību likuma 4. panta 4. punktu, kas paredz gādāt par iedzīvotāju izglītību, tai skaitā par interešu izglītības un pieaugušo izglītības pieejamību un Izglītības likuma 17. panta trešās daļas 16. punktu – izsniedz licences interešu izglītības īstenošanai, 46. panta ceturto daļu – atļauju neformālās izglītības programmas īstenošanai izsniedz vai to anulē attiecīgās administratīvās teritorijas pašvaldība Ministru kabineta noteiktajā kārtībā. Neformālās izglītības programmas reģistrē attiecīgās administratīvās teritorijas pašvaldībā. Personas, kuras nav reģistrētas Izglītības iestāžu reģistrā, ir tiesīgas īstenot neformālās izglītības programmas pēc atļaujas saņemšanas. Akreditētas izglītības iestādes, kā arī Nacionālo bruņoto spēku vienības ir tiesīgas īstenot neformālās izglītības programmas bez atļaujas saņemšanas.  Interešu izglītības programmas ir tiesīgas īstenot arī juridiskās un fiziskās personas, kuras nav reģistrētas Izglītības iestāžu reģistrā, pēc attiecīgas licences saņemšanas pašvaldībā.  Saistošo noteikumu izpildes nodrošināšanai nav nepieciešama jaunu institūciju izveide vai papildu cilvēkresursu piesaiste. |
| 1. Informācija par izpildes nodrošināšanu | Saistošo noteikumu izpildē iesaistītās institūcijas – Liepājas Izglītības pārvalde, Liepājas valstspilsētas pašvaldības Izglītības komisija.  Izpildes nodrošināšanai nav nepieciešami papildu resursi. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošo noteikumu izstrādāšanas mērķis ir noteikt kārtību, kādā juridiskās un fiziskās personas var saņemt licenci interešu izglītības programmas īstenošanai.  Saistošo noteikumu prasības un to izpilde neradīs papildu izmaksas pašvaldībai.  Pašvaldības izraudzītie līdzekļi ir leģitīmi un rīcība ir atbilstoša normatīvajiem aktiem. |
| 1. Izstrādes gaitā veiktās konsultācijas ar privātpersonām un institūcijām | Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības tīmekļvietnē [www.liepaja.lv](http://www.liepaja.lv) un sniegtas iespējas ikvienam interesentam iesniegt savus priekšlikumus un komentārus. |

Domes priekšsēdētājs Gunārs Ansiņš